Hanuliaková, Jana, poslankyňa NR SR (2024-04-16):
Pán predsedajúci, kolegyne, kolegovia, ďakujem za slovo. Už môj kolega Marek Lackovič veľmi dobre vystihol vo svojom príspevku, že tento návrh je takpovediac trošku výsmechom pre všetky obce a mestá. Rozumiem, že inej cesty aktuálne nie je a situácia, ktorá nastala, je naozaj veľmi vážna a nešťastná a to si uvedomujeme aj v Progresívnom Slovensku. Čo však treba zároveň dodať, namiesto systémovej pomoci tu máme opäť ďalší návrh, ktorý prichádza v skrátenom legislatívnom konaní, a treba povedať, že, na rovinu, že z dlhodobého hľadiska absolútne nič nerieši. Spoločne s kolegom veľmi pozorne sledujeme kroky tejto vlády v oblasti pomoci slovenským regiónom, obciam a mestám. Pozorne sledujeme kroky aj pána ministra Rašiho a jeho štátneho tajomníka pána Kaliňáka, od ktorého by som naozaj čakala, že prinesie trošku viac. Veď dlhé roky pôsobil v ZMOS-e a predpokladám, že naozaj počúval starostov a starostky, primátorov a primátorky našich samospráv. Nevidím však, že by prichádzali s návrhmi, ktoré by boli skutočným prínosom pre naše obce a mestá, a riešili ich vážnu situáciu. Treba pri tejto téme podľa mňa zájsť trochu aj do minulosti. Tak ako aj v iných oblastiach, aj v problematike fungovania samospráv strana SMER, ktorá bola vládnou stranou počas najlepších rokov hospodárskeho rastu, žiadnym spôsobom nepripravila Slovensko na horšie časy, ktoré dnes žijeme. Dokonca v tých najlepších rokoch nedokázala ani len dobudovať základnú infraštruktúru. Cesty, ako som spomínala, vodovody a kanalizácie, či pripraviť reformy aj tu v oblasti fungovania našich samospráv. A to treba ľuďom naozaj pripomínať dokola, že SMER premárnil šancu posunúť naše regióny dopredu a obávam sa, že tomu bude rovnako aj teraz. Práve kvôli trom vládam SMER-u sa musia dnes ľudia rozhodovať, či si večer spláchnu záchod, alebo sa osprchujú. To je, žiaľ, realita na Slovensku v roku 2024. A tu skutočne nijak sa nemôžete vyhovárať. Ste za to priamo zodpovední. Nie Radičová, nie Soros, nie Progresívne Slovensko, ako to pán Fico rád opakuje. Pred voľbami ste nám, na nás často útočili, že my sme tí neskúsení a nepripravení. Dnes stoja na čelách ministerstiev ľudia, ktorí boli v dvoch-troch vládach, zastávali funkcie ministrov a teda, žiaľ, po pol roku od volieb nevidíme žiadne návrhy na systémové riešenia, ako vyriešiť situáciu našich samospráv. A áno, opakujem znova, tá situácia je veľmi vážna. A treba sa naozaj pozerať, čo Slovensko trápi. A tie systémové riešenia podľa mňa mali prísť ako prvé. Pol roka sa táto vláda zaoberá len tým, ako pomôcť ich spriazneným ľuďom v trestných konaniach, ako podkopať demokraciu na Slovensku, ako vyvolať čo najväčší strach u ľudí. Je mi to ľúto, že tieto výhrady musíte počúvať vy, ktorí tu sedíte, lebo verím, že sú medzi vami aj ľudia, ktorí sa s tým nestotožňujete a máte čestné úmysly. Ale, žiaľ, taký obraz aktuálne vysiela pán premiér a vy ste tí, ktorí ho v tom podporujete. Mňa by naozaj zaujímalo a spomínal to tu aj môj kolega, my naozaj od začiatku veľmi podrobne sledujeme aj výjazdové rokovania vlády a mňa by naozaj zaujímalo, že čo vám hovoria tí starostovia a starostky pri tých rokovaniach výjazdových na to, že priamo ohrozujete eurofondy. Nie, opäť nie Progresívne Slovensko ich ohrozuje. Vy vaším konaním a to, čo sa tu snažíte presadzovať. Tie eurofondy, od ktorých sme na Slovensku bytostne závislí. Nemožno zároveň nespomenúť, že počas vašich výjazdových rokovaní, ako to tiež kolega už povedal, rozdávate peniaze absolútne nesystémovo. Na jednej strane hovoríte o ťažkej situácii našich samospráv a na strane druhej dotujete napríklad nahrávanie cédečiek, čo mi teda príde akože naozaj veľká absurdnosť. Namiesto skutočných riešení vidíme v podstate len kupovanie voličov. Takto, žiaľ, krajina fungovať nemá a ani nemôže. A ak sa majú naše samosprávy teda posúvať dopredu. Súčasťou návrhu, ktorý predkladáte, je otvorenie zdrojov rezervného fondu do konca tohto roka. Tie doteraz až na výnimky mohli byť použité na odstránenie teda havarijného stavu majetku obce alebo pri likvidácii škôd spôsobených živelnými pohromami alebo inou mimoriadnou okolnosťou. Uznávam, že táto vláda sa niekedy správa na úrovni živelnej pohromy, no riešením nemôže byť vybrakovanie špajzy našich obcí a miest. To nie je dlhodobo udržateľné riešenie. To nie je systémová zmena. To nie je reforma, ktorú naše samosprávy potrebujú a naozaj veľmi vážne ju potrebujú. Riešenia majú byť koncepčne hľadiace dopredu. A na záver zopakujem to, čo som povedala, keď sme tu rokovali o programovom vyhlásení vlády. Ak sa neurobí poctivá reforma počas týchto štyroch rokov, budeme svedkami ešte väčšieho vyľudňovania regiónov a narastania rozdielov, ktoré bude už len veľmi ťažko zastaviť. Svet sa mení príliš rýchlo, aby sme na to v problematike našich regiónov nereflektovali a rovnako aj vo financovaní obcí a miest a našich krajov. Rozdrobenosť obcí je kľúčovým štrukturálnym problémom, ktorý bráni priblížiť výkon kvalitných verejných služieb občanovi a zároveň bez municipalizácie nedokážeme znížiť regionálne rozdiely a skvalitniť život na vidieku. A každý z nás tu si asi uvedomuje, že s tým priamo súvisí aj to, koľko peňazí a ako efektívne dokážeme na úrovni našich samospráv využívať. Ďakujem.